Liviu Dragnea iese cu primele explicații în această seară, la aproape două săptămâni de la reprimarea violentă a mitingului și în contextul opoziției interne din PSD

Liviu Dragnea va merge marți seară, începând cu pra 21:00, la Antena 3, unul dintre canalele TV de casă ale PSD. Este prima ieșire publică a președintelui social-democrat după reprimarea violentă a mitingului din 10 august, iar aceasta vine în contextul în care tot mai mulți lideri ai formațiunii îi cer demisia de la șefia partidului și formațiuni social-democrate din mai multe țări cer excluderea PSD din familia europeană a socialiștilor europeni.

Conducerea organizației PSD Brăila s-a declarat azi solidară cu fostul premier Mihai Tudose, care a propus săptămâna trecută dezbaterea în interiorul formațiunii a solicitării făcute de Ecaterina Andronescu: retragerea lui Liviu Dragnea din fruntea partidului, explicând că altfel PSD va pierde guvernarea și nu va putea evita dezastrul.

Publicația Obiectiv Vocea Brăilei îi citează pe președintele și președintele executiv din Brăila, dar și pe primarul și președintele CJ, care spun la unison că sunt de acord cu propunerile făcute de Mihai Tudose.

Luni, Dragnea și-a delegat atribuțiile de președinte al Camerei Deputaților exact în ziua în care opoziția a cerut o sesiune extraordinară a Camerei pentru o moțiune simplă împotriva ministrului de Interne și înființarea unei comisii de anchetă privind represiunea violentă de la mitingul diasporei.

Sâmbătă, Bogdan Chireac, principalul purtător de mesaj al lui Liviu Dragnea, a lansat două atacuri succesive la adresa premierului Viorica Dăncilă. ”La doamna Dăncilă, nu mai am nicio așteptare, care a fugit în munți, închizând și toată țara după domnia sa. Mă uit dacă președinții coaliției majoritare au suficientă putere în acest moment să nu ducă țara de râpă”, a declarat Chireac sâmbătă seara la Romania TV, potrivit DCNews.ro. În dimineața aceleiași zile, Chireac îi ceruse direct demisia Vioricăi Dăncilă la Antena 3, găsind un motiv minor: faptul că premierul a dat două zile libere bugetarilor săptămâna trecută.

Vineri, Partidul Social Democrat din Elveția a criticat, prin vocea parlamentarilor Nationalrat Martin Naef și Carlo Sommaruga, ”violența total disproporționată și motivată politic” a mitingului din 10 august din Piața Victoriei, acuzând PSD și pe liderul acestuia, Liviu Dragnea, despre care au spus că este ”păpușarul întregii acțiuni”. Cu o zi înainte, social-democrații din Danemarca au anunțat, prin vocea lui Orla Hav, parlamentar danez și unul din liderii Partidului Social-Democrat, că sunt foarte îngrijorați de ce se întâmplă în România și că vor ridica problema excluderii PSD din familia europeană din care face parte, Partidul Socialiștilor Europeni (PES).

Tot săptămâna trecută, majoritatea covârșitoare a liderilor organizațiilor județene ale PSD au refuzat să iasă public, cu comunicate de presă, prin care să se delimiteze de Ecaterina Andronescu și să-și reafirme sprijinul pentru actuala conducere a partidului, așa cum le-au solicitat Liviu Dragnea și Marian Neacșu, au declarat surse din conducerea PSD pentru G4Media.ro. Doar cinci organizații au executat cererea lui Dragnea, și anume Hunedoara, Sibiu, Suceava, Vaslui și Sectorul 5 al Capitalei.

Mai mult, fostul președinte executiv al PSD, Niculae Bădălău, îndepărtat de Liviu Dragnea la congresul din luna martie, le-a transmis un mesaj intern – obținut de G4Media.ro – senatorilor PSD, prin care îi ia apărarea Ecaterinei Andronescu și face apel la ”calm și prudență” în partid.

la rândul său, fostul premier Mihai Tudose a făcut apel, într-o declarație pentru Mediafax, pentru o discuţie „civilizată” în conducerea partidului despre problemele ridicate de senatorii Ecaterina Andronescu şi Niculae Bădălău în scrisorile adresate partidului. Tudose se referă la scrisoarea transmisă de Bădălău la începutul anului, prin care solicita mai multă democraţie în partid şi întâlniri săptămânale în Biroul Permanent, la care să participe şi „miniştrii cei mai semnificativi”.